b'\n_START_ARTICLE_\nGrivar\n_START_SECTION_\nOpis in biologija\n_START_PARAGRAPH_\nGrivar je najve\xc4\x8dji evropski golob. V dol\xc5\xbeino meri od 38 do 44,5 cm in tehta med 300 in 615 g. Razpon peruti pri teh pticah zna\xc5\xa1a med 68 in 80 cm, rep pa je dolg med 13,8 in 15 cm. Kljun meri v dol\xc5\xbeino med 1,9 in 2,2 cm, stopalo pa med 2,5 in 2,8 cm. Osnovna barva perja je siva, na vratu ima grivi podoben \xc5\xa1op perja zelene in bele barve, na prsih pa ima zaplato kovinsko vijoli\xc4\x8dne barve. _NEWLINE_Za grivarje je zna\xc4\x8dilna tudi bela proga v perutih, ki pa je opazna le med letom. V \xc4\x8dasu, ko ne gnezdi, se zbira v velike jate, ki se dru\xc5\xbeno hranijo in preno\xc4\x8dujejo. Jate spomladi razpadejo, samci pa zavzamejo svoja obmo\xc4\x8dja._NEWLINE_Hrani se zelo raznoliko, njegova hrana pa obsega vse od zelenih listov, semen in plodov do bub metuljev, listnih u\xc5\xa1i in pol\xc5\xbeev. Hrani se tudi s semeni iglavcev, \xc5\xbeelodom, \xc5\xbeirom, stro\xc4\x8dnicami, jagodami, z brsti in poganjki, pogosto s tal pobira tudi kamen\xc4\x8dke, ki v gol\xc5\xa1i pomagajo pri mletju hrane._NEWLINE_Grivar gnezdi na visokem drevju ali v grmovju, v gozdovih, parkih in v odprti pokrajini porasli z nekaj drevesi in grmi. V gnezdo, sestavljeno iz vejic, samica odlo\xc5\xbei po dve jajci. Letno lahko ima od 2-3 legla.'